Fratelli Frilli Editori

Fratelli Frilli Editori (Fræ Frìlli Editoî in zenéize) a l'é 'na câza editôa zenéize ch'a l'à a seu sêde inta Stràdda Priaróggia, into quartê de Quàrto a-o Mâ.

 Stöia 
A câza editôa, fondâ inte l'ànno 2000, a l'à comensòu a seu ativitæ co-a pubricaçión de doî lìbbri de denónçia: o romànzo Il Sindaco. L'avventura politica di un medico do Paolo Cornaglia Ferraris, mêgo di figeu e diretô pe vint'ànni do Gaslîni ch'o l'àiva za scrîto di sàzzi de denónçia in sciô móndo da sanitæ, e La Mala-Ricetta, travàggio de 'n informatô sénsa nómme dónde l'é denonçiòu o scistêma dêuviòu da-e indùstrie di reméddi pe difónde i seu prodûti.

Sùbito dòppo i fæti do G8 de Zêna do 2001, a câza editôa a l'à fîto pubricòu Le quattro giornate di Genova, lìbbro cuòu da-o Raffaello Bisso e o Claudio Marradi, ch'o l'à avûo 'n gràn sucésso editoriâle fàndo conósce a Fratelli Frilli inte 'n mercòu bén bén ciù làrgo, con vàrie mençioìn in sce di giornâli da-a grànde difuxón.

Inte quélli ànni l'é stæto pöi inouguròu a colànn-a Tascabili Noir, a l'inprinçìpio con travàggi de scritoî pi-â ciù pàrte lìguri e ch'a l'à dæto 'n ciæo indirìsso a-a câza editôa vèrso a pubricaçión de scrîti noir. Inte sta colànn-a chi, che ancheu a gh'à ciù de 200 tìtoli, gh'àn fæto o seu debû editoriâle bén bén d'outoî: prezénpio se peu aregordâ o Bruno Morchio, a Maria Masella, a Cristina Rava, l'Antonio Caron, a Rosa Cerrato, a Maria Teresa Valle e o Roberto Centazzo. Inti ànni aprêuvo a Fratelli Frilli a l'à inougoròu de colànn-e in sce di âtri argoménti ascì, da-e goìdde a-e pubricaçioìn fotogràfiche e i sàzzi, cómme 'na colànn-a stòrica ch'a l'inclùdde e nêuve ediçioìn de inportànti tèsti in sciâ stöia ligùstega, cómme i anâli do Càfaro e di seu continoatoî, ciù che monografîe in sce di argoménti diferénti e in sce personàggi cómme l'Andrîa Döia e o Benéito Zacàia.

A-a giornâ d'ancheu, co-ina média de ciù de 50 pubricaçioìn a l'ànno, segóndo a clasificaçión de l'ISTAT a Fratelli Frilli a l'é da consciderâ tra e câze editôe de livéllo médio-âto.

 Nòtte 

 Ligàmmi de fêua 


Categorîa:Inpréize da Ligùria